Diari Oficial de la Generalitat Valenciana


Sumari del DOGV 8352, del 01-08-2018 (2018/7164)

RESOLUCIÓ de 13 de juliol de 2018, de la Direcció General de Medi Natural i d'Avaluació Ambiental, per la qual s'ordena la publicació dels informes ambientals i territorials estratègics corresponents als expedientes 88/16-EAE Almoradí i 104/14-EAE Castalla.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8352

Data del DOGV
:   01-08-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/7164


Data del document
:   13-07-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Almoradí
    * Castalla
    * impacte ambiental

RESOLUCIÓ de 13 de juliol de 2018, de la Direcció General de Medi Natural i d'Avaluació Ambiental, per la qual s'ordena la publicació dels informes ambientals i territorials estratègics corresponents als expedientes 88/16-EAE Almoradí i 104/14-EAE Castalla. [2018/7164]  
De conformitat amb l'article 51.7 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, el qual estableix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
  
Publicar en el Diari Oficial de la Generalitat Valenciana els informes ambientals i territorials estratègics corresponents als expedientes 88/16-EAE Almoradí i 104/14-EAE Castalla.  
  
«Informe ambiental i territorial estratègic  
Tràmit: avaluació ambiental del Pla especial de reserva de sòl dotacional per a la nova EDAR a Almoradí.  
Promotor: Ajuntament.  
Autoritat substantiva: Comissió Territorial d'Urbanisme.  
Localització: Almoradí (Alacant).  
Expedient: 88/6619-LGF.  
La Comissió d'Avaluació Ambiental, en sessió celebrada el 28 de juny de 2018, va adoptar l'acord següent:  
Vista la proposta d'informe ambiental i territorial estratègic del Pla especial de reserva de sòl dotacional per a la nova estació depuradora d'aigües residuals (EDAR) a Almoradí, en els termes següents:  
  
A) Documentació aportada.  
En data 8 de novembre de 2016, el Servei Territorial d'Urbanisme d'Alacant remet un escrit en el qual informa que l'Ajuntament d'Almoradí ha sol·licitat l'inici del procediment d'avaluació ambiental del Pla especial de reserva de sòl dotacional per a la nova estació depuradora d'aigües residuals (EDAR) en aquest municipi, que la documentació aportada per l'Ajuntament s'ajusta a allò exigit per a aquest tràmit de conformitat amb la Llei 5/2014, de 25 de juliol, d'ordenació del territori, urbanisme i paisatge (LOTUP), i la remeten al Servei d'Avaluació Ambiental Estratègica per a la seua tramitació ambiental.  
  
La documentació inicialment remesa, en format paper (1 còpia) i digital (CD) amb la documentació en format PDF, està composta per:  
  
- Document inicial estratègic (de data juliol 2016), que inclou:  
1. Introducció.  
2. Descripció de la situació actual.  
3. Anàlisi d'alternatives. Plantejament previ.  
4. Indicadors i criteris de selecció.  
5. Matriu final de selecció.  
6. Enquadrament territorial. Alternativa seleccionada.  
7. Anàlisi específica del paisatge.  
8. Efectes previsibles sobre el medi ambient i sobre els elements estratègics del territori, prenent en consideració el canvi climàtic.  
  
9. Incardinació en l'estratègia territorial de la Comunitat Valenciana i la seua incidència en altres instruments de la planificació territorial o sectorial.  
10. Conclusions.  
11. Apèndix documental (tom a banda).  
Fitxes resum.  
Enquadrament ambiental (extracte) del pla general (totes les alternatives).  
Dades sobre vents dominants.  
Consideracions específiques sobre la perillositat d'inundació i les condicions d'excepcionalitat.  
- Esborrany del pla especial (de data octubre 2016) que conté:  
1. Objecte i abast.  
2. Justificació de la proposta.  
3. Ordenació proposada.  
4. Plànols d'emplaçament i classificació del sòl.  
Revisada per aquest servei la documentació aportada, es considera que està d'acord amb el que s'estableix en l'article 50 de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP).  
Posteriorment, en data 12 de juny de 2017, l'Ajuntament d'Almoradí remet, en format digital, l'estudi d'inundabilitat de l'àmbit del Pla especial per a la reserva de sòl dotacional per a la nova EDAR a Almoradí, i indica que se'n remet còpia al Servei d'Ordenació del Territori de la Conselleria d'Habitatge, Obres Públiques i Vertebració del Territori, per a continuar-ne la tramitació.  
B) Planejament vigent.  
El planejament vigent al municipi d'Almoradí el constitueix l'homologació modificativa i global de les Normes subsidiàries de planejament municipal d'Almoradí, que van ser aprovades mitjançant resolució definitiva de la Direcció General d'Urbanisme en data 28 de març de 2004. Aquest instrument de planejament va ser objecte d'avaluació ambiental i va obtindre la declaració d'impacte ambiental favorable amb condicionants en data 22 d'abril de 2003.  
Posteriorment, en data 31 d'octubre de 2008 es rep la proposta de revisió del Pla general d'Almoradí. L'avaluació ambiental del Pla general d'Almoradí s'ha tramitat en aquesta direcció general amb número d'expedient 62/7175-DLB, d'acord amb la Llei 9/2006, de 28 d'abril, sobre avaluació dels efectes de determinats plans i programes en el medi ambient.  
El document de referència del Pla general d'Almoradí va ser emés per la directora general de Gestió del Medi Natural el 13 de juliol de 2009.  
La memòria ambiental del Pla general d'Almoradí va ser emesa mitjançant acord de la Comissió d'Avaluació Ambiental, en sessió celebrada el 21 d'octubre de 2013, amb caràcter favorable als efectes ambientals, amb el compliment i la incorporació en el pla general de les determinacions finals contingudes en la indicada memòria ambiental.  
El Pla general d'Almoradí no ha sigut aprovat definitivament.  
  
De conformitat amb les vigents Normes subsidiàries de planejament municipal d'Almoradí (2004), les instal·lacions de les actuals depuradores d'Almoradí i el Saladar queden situades sobre sòl classificat com a xarxa primària de dotacions (ambdues en sòl no urbanitzable, confrontant amb sòl urbanitzable residencial l'EDAR d'Almoradí, i amb sòl urbà, l'EDAR el Saladar).  
 B.1. Situació actual: estacions depuradores a Almoradí.  
Almoradí compta en 2017 amb una població, segons l'INE, de 20.332 habitants. Actualment, el sanejament de les aigües residuals del terme municipal d'Almoradí es resol mitjançant dues depuradores:  
L'EDAR Almoradí que rep les aigües del nucli urbà, en servei des de 1999, se situa a l'est del nucli d'Almoradí, a escassos 180 m de la urbanització El Bañet. Aquesta EDAR està dissenyada per a tractar un cabal de 3.312 m³/dia. Segons dades de funcionament de l'any 2016 de l'EPSAR, el cabal tractat era de 3.085 m³/d.  
L'EDAR denominada el Saladar, que tracta les aigües del nucli urbà de la pedania del mateix nom, en servei des de 1981, queda localitzada al costat del nucli d'aquesta pedania, en l'extrem est, i dissenyada per a tractar un cabal de 200 m³/dia. Segons dades de funcionament de l'any 2016 de l'EPSAR, el cabal tractat era de 113 m³/d.  
Ambdues instal·lacions queden situades en sòl dotacional, la classificació actual del qual és la de xarxa primària d'infraestructures i serveis urbans (PID).  
C) Pla especial de reserva de sòl dotacional per a la nova EDAR d'Almoradí: objecte i justificació.  
Tal com es recull en la documentació aportada, l'objecte del pla especial és l'obtenció d'una reserva de sòl per a la construcció d'una nova EDAR a Almoradí, amb un cabal de disseny estimat de 5.000 m³/d, amb espais de reserva per a ampliació fins a 10.000 m³/d, que permeta tractar les aigües que actualment recullen les dues instal·lacions existents al terme municipal, l'EDAR Almoradí i l'EDAR el Saladar.  
  
Es justifica la necessitat d'aquesta nova instal·lació sobre la base dels motius següents:  
L'aigua efluent de l'EDAR Almoradí compleix els valores límits establits en el Reial decret 509/1996, de 15 de març, de desenvolupament del Reial Decret llei 11/1995, de 28 de desembre, pel qual s'estableixen les normes aplicables al tractament de les aigües residuals urbanes, però no així la totalitat dels paràmetres establits en l'autorització d'abocament, aprovada per la Confederació Hidrogràfica del Segura el 25 de juny de 2013 (RAV (014) 30/2013), en la qual s'estableixen noves necessitats de qualitat respecte a les del projecte original.  
La presència d'abocaments d'aigua residual procedent de la indústria agroalimentària fa que la planta presente incompliments puntuals del mateix RD 509/1996, i que necessite una intervenció de reforma.  
El volum diari d'aigua tractada registrada en l'EDAR d'Almordi és proper al cabal de disseny, per la qual cosa aquesta instal·lació pot condicionar el desenvolupament futur urbà i industrial d'Almoradí.  
D) Característiques del pla especial.  
 D.1. Estudi d'alternatives.  
De la documentació aportada, podem agrupar les alternatives analitzades en el DIE en dues propostes.  
A) La primera proposta aborda les alternatives de no-actuació sobre les instal·lacions actuals d'EDAR Almoradí i EDAR el Saladar, o la d'ampliar-les. Recollim, per tant, les dues alternatives següents:  
  
Alternativa 0: es correspon amb la situació actual, i es proposa, per tant, no realitzar cap actuació. Es descarta aquesta alternativa perquè es continuaria abocant aigua que sobrepassa els límits màxims de qualitat i, a més, per estar l'actual EDAR Almoradí al límit de la seua capacitat i vida útil, per la seua proximitat al nucli urbà, condicionaria el desenvolupament urbà i industrial del municipi.  
Alternativa 0.1: agrupem ací les alternatives consistents en actuacions d'ampliació de les depuradores actualment existents, en concret, de l'EDAR Almoradí i l'EDAR el Saladar. Es descarta aquesta alternativa per la proximitat d'aquestes instal·lacions a sòl urbà residencial i estar ambdues a sobrevent dels vents dominants, amb la qual cosa les afeccions ambientals serien previsiblement grans.  
B) La segona proposta realitzada agrupa cinc alternatives que plantegen la construcció d'una nova EDAR o l'ampliació de l'EDAR Algorfa-Benejúzar existent. Per a aquestes alternatives, el DIE realitza una valoració de la capacitat d'acolliment del territori en el qual se'n pretén la ubicació, de tal manera que, fixades les característiques tècniques de les instal·lacions necessàries, es prevegen els condicionants ambientals (afecció ambiental per figures de protecció, afecció paisatgística segons l'estudi de paisatge del pla general en tramitació, afecció per vents, accessibilitat, etc.) i els aspectes funcionals (cost i consums derivats de la cota de la infraestructura i distància de transport de les aigües residuals), sociològics (proximitat a nucli urbà, percepció i acceptació social previsible) i altres factors (disponibilitat de la parcel·la, disponibilitat de terrenys per a col·lectors, terminis de tramitació, restriccions finançament per fons FEDER, etc.) que incidisquen en cadascuna de les alternatives. En aqueix sentit, el DIE proposa criteris i indicadors de selecció amb els quals valorar cadascuna de les cinc alternatives proposades (en l'apèndix documental es resumeixen els valors dels dits indicadors). El resultat d'aquesta valoració es recullen en forma de matriu de selecció.  
  
  
  
Imatge núm. 1. Ubicació d'alternatives per a la nova EDAR.  
  
  
Valoració de les unitats de paisatge. Estudi de paisatge del PG Almoradí.  
La matriu final de selecció, resultat d'haver atorgat tots els valors a les quatre variables, resulta ser:  
  
 Alternativa 1 Alternativa 2 Alternativa 3 Alternativa 4 Alternativa 5 Pes  
relatiu  
sobre total  
Aspectes  
ambientals 15 26 23 29 26 30  
Aspectes  
funcionals 7,6 25 13,9 13,5 14,1 25  
Aspectes  
sociològics 15 12 13 3 3 15  
Altres factors 7 12 5 8 8 12  
Total 44,6 75 54,9 53,5 51,1 82  
  
  
El DIE conclou que «l'opció més adequada és l'alternativa 2, en l'extrem nord-est del terme municipal, al costat de l'AP-7 i altres espais antropitzats, en la qual, atés que no hi ha grans diferències en la valoració ambiental (excepte allò analitzat específicament pel que fa a l'alternativa 1, al costat d'EDAR d'Algorfa), és determinant en la selecció els avantatges que la ubicació té des del punt de vista de la funcionalitat i la previsible moderació respecte a la percepció de la infraestructura i, per tant, en el rebuig a la seua instal·lació a causa de la situació específica de la parcel·la».  
A.1. Àmbit de l'actuació.  
Realitzat l'estudi d'alternatives, es proposa situar la nova EDAR d'Almoradí en l'àmbit corresponent a l'alternativa 2.  
La ubicació proposada per a la nova EDAR queda localitzada al nord-est del terme municipal, confrontant amb el de Dolores, aproximadament en el punt quilomètric 737 del marge esquerre de l'autopista AP-7. Dista uns 1.000 metres del nucli urbà del Saladar (a l'oest) i uns 1.600 m de la vora nord del nucli urbà d'Almoradí, amb una superfície disponible, segons consulta a la seu electrònica del cadastre, de 28.780 m², i els seus límits són els següents:  
- Al nord, l'assarb de Mayayo  
- Al sud i est, la parcel·la dedicada a desballestament de vehicles  
- A l'oest, amb la parcel·la destinada a magatzem de grues i amb parcel·les agràries.  
Cal indicar que l'estudi d'inundabilitat aportat en data 12 de juny de 2017, una vegada delimitat l'àmbit territorial d'anàlisi hidrològica i hidràulica, i atesos els condicionants i les afeccions sectorials presents, concreta definitivament la seua proposta per a la ubicació de la nova EDAR en la parcel·la 78-a del polígon 1 del cadastre de rústica d'Almoradí, confrontant amb la inicialment analitzada en el DIE corresponent a l'alternativa 2 (parcel·les 77-a i 78-b del polígon 1).  
  
Imatge núm. 2. Proposada ubicació nova EDAR:  
Parcel·la 78 a - Polígon 1. TM Almoradí.  
  
 A.2. Classificació del sòl.  
La parcel·la que es proposa (parcel·la 78-a polígon 1) per a la instal·lació de la nova EDAR està classificada per les vigents Normes subsidiàries de planejament municipal d'Almoradí (2004) com a sòl no urbanitzable comú.  
Amb l'aprovació del pla especial s'obtindrà la reserva de sòl dotacional que quedarà classificat com a sòl no urbanitzable amb la qualificació de xarxa primària d'infraestructures i servei urbà-PID (en la nomenclatura de les NS vigents) o PQI (en la nomenclatura de l'annex IV de la LOTUP).  
 A.3. Característiques de la nova EDAR.  
En el DIE s'indica que, d'acord amb la licitació número 2015/SA/0016 duta a terme per l'entitat de sanejament d'aigües (EPSAR), mitjançant publicació en el DOGV de 21 d'octubre de 2014, per a la «Redacció del projecte de construcció de les obres de la nova EDAR d'Almoradí» les actuacions previstes són, en essència, les següents:  
  
- Conduccions d'instal·lacions accessòries per al transport d'aigües residuals influents a l'actual EDAR d'Almoradí i EDAR del Saladar fins al nou emplaçament de l'EDAR conjunta.  
- Construcció de nova planta de tractament d'aigües residuals amb un cabal de disseny estimat de 5.000 m³/d, amb espais de reserva per a l'ampliació fins a 10.000 m³/d. La planta comptarà amb les operacions i processos següents:  
- Pretractament per a atendre el cabal punta en temps sec.  
- Tanc de laminació i homogeneïtzació de cabals, amb possibilitat de treballar en derivació.  
- Tractament biològic i mitjançant el procés de fangs actius en la modalitat de ventilació prolongada i separació mitjançant decantació.  
  
- Tractament terciari complet i evacuació d'aigua tractada al punt d'abocament.  
- Tractament de fangs mitjançant espessament, deshidratació mecànica i tremuja d'emmagatzematge de fangs deshidratats.  
- Edificis industrials necessaris i un edifici de control i explotació. Estarà proveïda de sistemes d'automatització i control de l'EDAR i dels bombaments que impulsen aigua a l'EDAR.  
 A.4. Efectes previsibles del pla especial sobre el medi ambient.  
En relació amb els efectes previsibles sobre el medi ambient, el document inicial estratègic presenta, en primer lloc, el diagnòstic general de la situació actual des del punt de vista mediambiental i territorial, adjuntant amb aquest fi la informació proporcionada per la cartografia temàtica de la Comunitat Valenciana i analitzant les afeccions territorials derivades de l'autopista AP-7 Alacant-Cartagena, el risc d'inundació i l'afecció paisatgística.  
El DIE descriu les condicions ambientals de l'àmbit de la parcel·la en la qual es proposa la instal·lació de l'EDAR. Destaquem les característiques següents:  
- Vulnerabilitat d'aqüífers: baixa.  
- No s'afecta sòls forestals segons PATFOR.  
- No hi ha afecció a cap element de Xarxa Natura 2000.  
- Es recull com a zona humida catalogada el meandre abandonat en el qual se situa l'actual EDAR d'Algorfa-Benejúzar.  
Així doncs, el DIE té en consideració les afeccions següents:  
1. Afecció sectorial autopista AP-7: es tenen en compte les limitacions a l'ús imposades a cadascuna de les diferents zones de protecció de l'autopista AP-7.  
2. Afecció paisatgística: sobre la base dels continguts associats a les diferents unitats de paisatge delimitades en l'àmbit del terme municipal dins de l'estudi de paisatge del pla general (en tramitació), la parcel·la se situa en la subunitat de paisatge denominada periurbà P-1 el Saladar, en una zona amb unitat de paisatge de valoració mitjana.  
  
Pel que fa a la visibilitat, s'indica que les instal·lacions de l'EDAR, en tractar-se d'una zona d'orografia molt plana, seran visibles des de la majoria de punts d'observació, especialment des de l'autopista AP-7, que està lleugerament sobreelevada sobre la rasant natural del terreny, per la qual cosa s'hauran d'adoptar mesures per a permetre en la mesura que siga possible la seua integració volumètrica i cromàtica amb el paisatge. En qualsevol cas, afig, tot això haurà de valorar-se específicament durant la tramitació dels instruments de planejament i del projecte d'obres i autorització ambiental en el preceptiu estudi de paisatge segons allò indicat en la LOTUP.  
3. Afecció per risc d'inundació: l'apèndix documental del DIE recull un apartat específic denominat «Consideracions específiques sobre perillositat d'inundació». Es fa ús en aquest apartat de la informació cartogràfica del PATRICOVA, que estableix per al municipi d'Almoradí una perillositat de nivell 2 en pràcticament tot el sector administratiu nord del terme (situat al marge esquerre de la CV-920), conseqüència de la inundació massiva del riu Segura.  
  
Recull el DIE la declaració d'Almoradí com a municipi amb elevada perillositat d'inundació, integrat en el Registre de Municipis amb Elevada Perillositat d'Inundació, creat per la Resolució de 18 de febrer de 2016, de la Conselleria d'Habitatge, Obres Públiques i Vertebració del Territori.  
S'aporta l'estudi d'inundabilitat adaptat a l'àmbit territorial on se situarà la nova EDAR d'Almoradí, en el qual després de calibrar el model hidràulic i incorporar les condicions de contorn hidrològiques i cartogràfiques, es realitzen les simulacions hidràuliques en flux bidimensional per a diferents períodes de retorn (T=500 i T=100 anys), en la situació actual i situació projectada.  
En la parcel·la proposada s'ha fet una estimació de la superfície necessària per a la implantació dels edificis i elements de l'EDAR a projectar que impliquen una elevació respecte a la cota del terreny i, per tant, un obstacle al flux. Segons això, s'ha modificat el model digital del terreny, d'elevacions, augmentant la cota en la superfície considerada amb un increment de la seua cota en 3 m respecte a l'actual del terreny. L'elevació de 3 m no implica una elevació real de les obres en aqueixa altura, sinó que pretén representar l'obstacle al flux de tots els elements a construir en la futura EDAR.  
L'estudi d'inundabilitat presenta les conclusions següents:  
- D'acord amb l'article 9 del PATRICOVA, no hi ha un increment significatiu de la perillositat d'inundació a causa de la futura construcció de l'EDAR en la parcel·la prevista per a això.  
- Les actuacions previstes en la construcció de l'EDAR no provoca un augment significatiu de la perillositat d'inundació a tercers.  
  
- L'emplaçament de l'EDAR d'Almoradí en la parcel·la prevista es considera adequat des del punt de vista de la inundabilitat, ja que no genera afeccions a les parcel·les del seu entorn ni augments de calat ni de velocitats.  
A més de les anteriors afeccions, el DIE analitza altres efectes que previsiblement causarà l'activitat proposada en la parcel·la on es preveu implantar, indicant-hi:  
- Efectes sobre la geologia i geomorfologia:  
Fa referència als moviments de terres associats a la construcció de l'EDAR. S'indica que haurà de protegir-se adequadament del perill d'inundació mitjançant la implantació de mesures correctores. Aquestes modificacions, afig, hauran de valorar-se en l'estudi d'impacte d'acord amb el d'inundabilitat, de conformitat amb el PATRICOVA.  
  
- Efectes sobre la hidrologia:  
Indica que no hi ha cursos d'aigua en la parcel·la, excepte el de l'assarb de Mayayo al nord. Indica que no s'afectarà aquest llit excepte pel que fa a la possibilitat de l'abocament dels efluents, llevat que la Confederació Hidrogràfica del Segura establisca una altra cosa.  
  
- Efectes sobre la vegetació:  
No se'n preveuen, ja que l'ús actual de la parcel·la és la de cultiu d'hortalisses.  
- Efectes sobre la fauna. Espècies protegides:  
No resultarà afectada.  
- Efectes sobre el patrimoni:  
No s'afecta.  
- Altres efectes:  
Valora com a positiu el fet de situar la nova EDAR lluny de les zones residencials del Saladar (a 1.000 m) i de la vora del nucli urbà d'Almoradí (1.600 m). Pel que fa al municipi de Dolores, s'indica que les primeres zones residencials (habitatges tradicionals en el camí dels Berengueres) se situen a 900 m en línia recta, el nucli urbà a 1.100 m i el sòl urbanitzable residencial no desenvolupat denominat S-4 a 1.300 m, i entre ambdues se situa el sòl urbanitzable no desenvolupat terciari denominat S-5 i el Z-1, destinat a cementeri municipal.  
  
S'indica que caldrà tindre en compte les olors, malgrat que les distàncies a nuclis urbans fa improbables les molèsties per olors; no és així en alguns habitatges tradicionals disseminats al terme municipal d'Almoradí i alguns habitatges aïllats al terme municipal de Dolores (producte aquests últims d'actuacions il·legals) que se situen en la zona nord de les instal·lacions.  
A.5. Mesures previstes per a previndre, reduir i compensar efectes negatius sobre el medi ambient i el territori.  
El DIE no presenta un apartat específic en el qual es recullen les mesures previstes per a previndre, reduir i compensar els efectes negatius sobre el medi ambient i el territori. Es dedueix de la documentació aportada que aquestes mesures derivaran de les consideracions que, amb una perspectiva global, s'extraguen de l'estudi d'inundabilitat, de l'estudi de paisatge i, si escau, de l'estudi odorífic.  
B) Consultes.  
Per part de la Subdirecció General d'Avaluació Ambiental de la Conselleria d'Agricultura, Medi Ambient, Canvi Climàtic i Desenvolupament Rural, d'acord amb l'article 51.1 de la LOTUP, la documentació aportada s'ha sotmés a consulta de les administracions públiques afectades següents.  
  
Administració pública consultada Consulta Informe  
ST d'Urbanisme d'Alacant 08.11.2016  
Conselleria d'Habitatge, Obres Públiques i Vertebració del Territori - SDG Ordenació Territori i Paisatge - Servei Ordenació del Territori (PATRICOVA) 24.11.2016 14.02.2017  
Resolució aprovació estudi d'inundabilitat 05.04.2018  
Conselleria d'Habitatge, Obres Públiques i Vertebració del Territori - SDG Ordenació Territori i Paisatge - Servei d'Infraestructura Verda i Paisatge 24.11.2016 24/5/2018  
 22.06.2018  
Confederació Hidrogràfica del Segura 24.11.2016 04.01.2017  
M. Foment - Demarcació carreteres a la CV 52.35.1826 84.05.1978  
EPSAR 24.11.2016 01.02.2017  
 19.04.2017  
Ajuntament de Catral 22.12.2016   
Ajuntament de Dolores 22.12.2016 13.02.2017  
  
  
A) Identificació i valoració de possibles efectes sobre el medi ambient.  
D'acord amb el que s'ha estipulat en l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de la certitud en la determinació de l'existència d'efectes significatius sobre el medi ambient, després de la consulta prèvia a les administracions públiques afectades a les quals es refereixen els articles 48.d i 51.1 de la LOTUP.  
Analitzat el DIE, l'esborrany del pla especial i la seua documentació annexa (estudi d'inundabilitat), per a la reserva de sòl dotacional, amb una superfície aproximada de 28.780 m², destinada a la nova EDAR d'Almoradí, i vista la proposta per a l'emplaçament d'aquest sòl dotacional, com a principals consideracions pel que fa a la situació actual del medi ambient i del territori en l'àmbit proposat, cal destacar:  
  
L'esborrany del pla especial proposa una reserva de sòl dotacional en una parcel·la classificada com a sòl no urbanitzable comú per les vigents normes subsidiàries, amb destinació a la nova construcció de l'EDAR d'Almoradí, amb un cabal de disseny estimat de 5.000 m³/d, amb espais de reserva per a ampliació fins a 10.000 m³/d, que permeta tractar les aigües que actualment recullen les dues instal·lacions existents al terme municipal, l'EDAR Almoradí i l'EDAR el Saladar.  
  
L'àmbit queda enclavat en la vega del marge esquerre del riu Segura, en la plana d'inundació d'aquest riu, i conforma una zona plana de cultius fonamentalment herbacis (hortalisses) de regadiu, al nord-est del terme d'Almoradí.  
En relació amb les distàncies de la parcel·la proposada amb els diferents sòls ordenats, cal indicar:  
- Almoradí: dista uns 1.100 metres del nucli urbà del Saladar (a l'oest) i uns 1.600 m de la vora nord del nucli urbà d'Almoradí. Quedarà a uns 370 m del sòl urbanitzable detallat terciari SUZT.  
  
- Dolores: les primeres zones residencials (sòl urbà: habitatges tradicionals al camí dels Berengueres) se situen a 570 m en línia recta, la resta del nucli urbà de Dolores a 850 m, i el sòl urbanitzable no ordenat detalladament, sector 5 d'ús terciari, a uns 570 m.  
  
Cal destacar que la parcel·la triada queda situada en un àmbit antropitzat per la presència de la mateixa autopista AP-7, i les parcel·les destinades a magatzem de grues i desballestament de vehicles al costat del cementeri de Dolores.  
Aquest àmbit rural queda emmarcat en una zona de tradició agrícola, les característiques mediambientals de la qual són les pròpies dels sòls rurals transformats per al seu rendiment agrícola, fonamentalment destinats a cultius de regadius (hortalisses) i camps de fruiters, i vertebrats a través de nombroses séquies i assarbs que col·laboren al drenatge superficial d'aquesta plana. Aquestes característiques de sòl rural agrari de la parcel·la proposada no difereixen en gran manera de les de la resta de parcel·les alternatives analitzades en l'estudi de solucions aportat, excepte la corresponent a l'alternativa 1 (on queda situada l'actual EDAR d'Algorfa) enclavada en un meandre del riu Segura.  
  
Pel que fa a l'afecció ambiental que caldria esperar d'una nova instal·lació EDAR, amb la magnitud superficial proposada (28.780 m²), sobre aquest tipus de sòl rural, quant a ocupació de sòl, afecció a espècies vegetals i faunístiques, aquelles serien sensiblement similars a les que aquest tipus d'instal·lació produirien en qualsevol altra ubicació de les proposades en aquesta zona rural agrària en la qual s'emmarca l'actuació.  
Tenint en compte això anterior i que el sòl dotacional es destinarà per a una instal·lació de tractament d'aigües residuals, podem considerar que les principals afeccions ambientals i territorials que pogueren derivar-se de la proposta del pla especial es concreten en les següents:  
  
- Afecció per risc d'inundació.  
- Afecció sectorial per la proximitat a l'autopista AP-7.  
- Afecció odorífera i acústica derivades del procés de tractament de les aigües residuals sobre l'entorn residencial de Dolores.  
- Afecció paisatgística.  
Aquesta avaluació té per objecte determinar la idoneïtat del sòl proposat per a la seua reserva com a dotacional de la infraestructura de depuració d'aigües residuals, analitzant l'afecció que aquesta instal·lació poguera generar sobre el medi ambient i la compatibilitat d'aquella amb els usos existents en el territori.  
La principal afecció que pateix aquest àmbit és la derivada del risc d'inundació per les avingudes del riu Segura. Aquest àmbit queda drenat per multitud de séquies i assarbs, i en destaca l'assarb de Mayayo que va tocant pel nord la parcel·la proposada. Tal com recull el DIE, el municipi d'Almoradí queda inscrit en el Registre de Municipis amb Elevada Perillositat d'Inundació, creat per la Resolució de 18 de febrer de 2016, de la Conselleria d'Habitatge, Obres Públiques i Vertebració del Territori.  
En data 14 de febrer de 2017 es rep un primer informe del Servei d'Ordenació del Territori en el qual s'analitza i valora el risc d'inundació, i es posa de manifest que en l'estudi d'alternatives realitzat en la documentació inicial del DIE i l'esborrany del pla especial pesa poc el criteri d'afecció per perillositat d'inundació en comparació amb altres criteris, però atés que, segons l'estudi d'alternatives, la parcel·la 2 (alternativa 2) és la més favorable, podria plantejar-se la ubicació de l'EDAR en aqueixa parcel·la sempre que s'elabore i es tramite simultàniament al pla especial un estudi d'inundabilitat que introduïsca mesures correctores per a eliminar l'afecció d'inundabilitat en les instal·lacions de l'EDAR i justifique la no-afecció a tercers, en els termes de l'article 9.2 de la Normativa del PATRICOVA. En principi, es considera que amb un calat màxim d'1,2 m i una tipologia d'inundació massiva es poden justificar aqueixos dos condicionants.  
  
Per tot l'anterior, conclou aquest primer informe del Servei d'Ordenació del Territori que el pla especial està afectat per risc d'inundació i és incompatible amb les determinacions normatives del PATRICOVA. En concret, considera que aquest pla especial sí que té efectes significatius sobre el medi ambient, l'actuació és incompatible amb l'article 18 de la Normativa del PATRICOVA i ha de realitzar-se un estudi d'inundabilitat a fi de plantejar mesures pal·liatives, limitades en la mateixa normativa per l'afecció a tercers.  
Amb posterioritat a l'emissió de l'informe esmentat del Servei d'Ordenació del Territori, rebut en data 14 de febrer de 2017, l'Ajuntament d'Almoradí remet en data 12 de juny de 2017 l'estudi d'inundabilitat de l'àmbit del Pla especial per a la reserva de sòl dotacional per a la nova EDAR a Almoradí.  
El director general d'Ordenació del Territori, Urbanisme i Paisatge emet, sobre aquest estudi d'inundabilitat, en data 5 d'abril de 2018, una resolució d'aprovació de l'estudi d'inundabilitat relatiu al projecte de construcció de les obres de la nova EDAR d'Almoradí (Alacant), per considerar que, amb les consideracions realitzades en els fonaments de dret recollits en el cos de la resolució:  
- Són adequats els càlculs hidrològics i hidràulics, i les cartografies finals de l'estudi d'inundabilitat.  
- Es justifica en l'estudi d'inundabilitat que amb una elevació de la plataforma de 3 m no es produeix afecció a tercers, per la qual cosa una elevació menor i per damunt del calat de l'avinguda de període de retorn de 500 anys tampoc produirà afecció a tercers. En les mesures correctores proposades es planteja l'elevació de la plataforma de la parcel·la, amb un rebliment de la parcel·la d'1,80 m, donant un resguard de 30 cm. Els elements elèctrics se situaran a 0,5 m per damunt de la plataforma, la qual cosa donaria un resguard d'uns 80 cm sobre la làmina d'aigua per a l'avinguda de T=500 anys. Les edificacions annexes per a oficines o similar hauran de tindre una escala interior d'accés al terrat.  
- Amb les mesures correctores proposades, la parcel·la en la qual s'implanta l'EDAR no queda afectada per perillositat d'inundació.  
En relació amb l'afecció que la proposta de pla especial poguera suposar sobre l'autopista AP-7, Alacant-Cartagena, de titularitat estatal, s'efectua consulta a la Demarcació de Carreteres de l'Estat a la Comunitat Valenciana, que n'emet informe, rebut en data 7 de febrer de 2017, en el qual es fan diverses consideracions en relació amb:  
  
- Les mesures preventives a adoptar per a evitar que la instal·lació de l'EAR puga causar algun tipus d'inconvenient o efecte negatiu als vehicles que circulen per l'autopista AP-7, ja siga pel fet de la propagació de males olors, proliferació de bandades d'insectes pels voltants, o qualsevol altre efecte negatiu a què poguera donar lloc.  
  
- Les limitacions d'ús en les zones de protecció de l'autopista AP-7 i, en el cas de quedar afectades, l'obtenció de la pertinent autorització administrativa d'obres atorgada per la Direcció General de Carreteres del Ministeri de Foment.  
A més, de l'anteriorment indicat la Demarcació de Carreteres de l'Estat a la Comunitat Valenciana requereix entre altres documents i requisits els següents:  
- En els plans del projecte hauran d'aparéixer representades gràficament les línies que marquen els límits de les diferents zones de protecció, dibuixades d'acord amb les estipulacions que es defineixen en la Llei 37/2015, de 29 de setembre, de carreteres i en el Reglament general de carreteres, de 2 de setembre de 1994.  
- Estudi on es determine que els nivells sonors sobre la parcel·la on es durà a terme l'activitat, en relació amb el trànsit que circula per l'autopista, en escenaris presents i futurs, estan dins dels límits establits en la vigent Llei 37/2003, de 17 de novembre, de soroll, i els reials decrets 1513/2005 i 1367/2007 que la desenvolupen, i també, si escau, de la normativa autonòmica i municipal.  
- Atés que l'accés a les futures instal·lacions es pretén realitzar a través del camí que va en paral·lel al traçat de l'autopista AP-7, pel marge esquerre, dins del domini públic d'aquesta, se n'haurà de procedir a la millora i adequació.  
- L'enllumenat a disposar no haurà de produir enlluernaments als vehicles que circulen per l'autopista.  
La Confederació Hidrogràfica del Segura emet un informe, rebut en data 4 de gener de 2017, en el qual es posa èmfasi sobre els efectes en el sistema hidrològic de l'actuació i en els seus abocaments, que hauran de ser convenientment considerats en la proposta final del pla especial. Adverteix aquest organisme que la parcel·la on se situarà la nova EDAR és un terreny d'alta permeabilitat, en una zona d'alta vulnerabilitat a la massa d'aigua subterrània 070.036 Vega mitjana i baixa del Segura.  
  
Respecte al punt d'abocament de l'EDAR, la Confederació Hidrogràfica del Segura indica que en l'estudi aportat no es planteja la ubicació exacta on s'abocaria l'efluent de l'EDAR. Considera que, si bé la ubicació de la nova EDAR en la parcel·la 2 pot ser, en efecte, la més adequada, el seu punt d'abocament hauria de ser semblant al que es localitza en la séquia de les Parres de l'EDAR el Saladar, atesa la seua proximitat geogràfica, i sense descartar que aquests efluents puguen també ser assumits parcialment per a regadiu per l'assarb de Mayayo (amb el beneplàcit de les comunitats de regants afectades i amb les supervisions i autoritzacions pertinents d'aquest organisme de conca). En l'estudi del punt d'abocament, haurà de considerar-se el cabal efluent de l'EDAR que s'incorporarà al corresponent llit, de tal manera que es comprove la capacitat hidràulica d'acolliment d'aquests llits davant de les aportacions dels efluents en èpoques de regadiu o en episodis de pluja (per al cas dels fluxos alleugerits des de l'EDAR) i que, per tant, no impliquen afecció sobre tercers.  
  
L'Entitat de Sanejament d'Aigües (EPSAR) rep un primer informe, en data 1 de febrer de 2017, que posa de manifest els problemes de les actuals instal·lacions de depuració i la necessitat d'una nova instal·lació, i proposa una nova ubicació per a una EDAR de major capacitat de tractament, una tecnologia més actual que permeta reduir els contaminants existents i que dispose d'espai suficient per a poder ser ampliada en un futur si fóra necessari.  
  
L'EPSAR no especifica quines són les distàncies que, d'acord amb la tecnologia prevista per a la nova EDAR, són requerides per a establir la zona de servitud de protecció amb les quals evitar les afeccions, sobretot odoríferes, sobre els usos residencials, sanitaris, culturals i recreatius.  
Després de nova sol·licitud, EPSAR remet, en data 19 d'abril de 2017, un segon informe en el qual tracten de justificar la proximitat de la parcel·la proposada per a la nova EDAR a les zones residencials, ateses les mesures correctores per a reduir l'afecció a la població que es proposen. Tot això, sense perjudici de les mesures addicionals que, si és el cas, es puguen imposar en la tramitació del procediment d'avaluació del projecte constructiu per a l'obtenció de la declaració d'impacte ambiental.  
En aquest segon informe d'EPSAR es descriuen algunes mesures correctores que seran tingudes en compte en la nova EDAR d'Almoradí, com són:  
- Selecció del procés de tractament d'aigües: el sistema de depuració triat és de tipus biològic mitjançant fangs activats en ventilació prolongada, i es disposarà prèviament d'una cambra anòxica per a desnitrificació. Com a passos previs es disposarà d'un tractament de l'aigua influent. S'indica que aquest tipus de tractament és l'utilitzat en zones l'EDAR de les quals està integrada dins dels desenvolupaments urbanístics.  
Com a tractament d'afinament s'instal·larà un tractament terciari que permetrà el posterior ús de l'aigua tractada per a reg sense cap tipus de restriccions.  
- Mesures correctores per afecció visual: s'aplicaran mesures d'integració paisatgística i intervenció arquitectònica en els edificis que conformaran la instal·lació.  
- Mesures correctores per afecció per sorolls i vibracions: s'indica que el so de la maquinària de processament és pal·liat i reduït en confinar-se dins d'edificis industrials que compten amb elements insonoritzadors efectius (cabines d'insonorització).  
- Mesures correctores per afecció d'olors: de forma generalitzada, totes les plantes de tractament d'aigua residual compten amb un sistema de captació d'aire viciat en les zones on es genera l'olor (pretractament, contenidors de residus, línies de fangs) i un sistema de tractament d'aquestes olors de manera que les emissions a l'atmosfera complisquen el que s'estableix en la Llei 34/2007, de 15 de novembre, de qualitat de l'aire i protecció de l'atmosfera, i en el Reial decret 100/2011, de 28 de gener, pel qual s'actualitza el Catàleg d'activitats potencialment contaminadores de l'atmosfera i se n'estableixen les disposicions bàsiques per a l'aplicació.  
El Servei d'Infraestructura Verda i Paisatge emet un primer informe, rebut en data 24 de maig de 2018, que és posteriorment concretat en un segon informe, rebut en data 22 de juny de 2018, en el qual, després de l'anàlisi de la documentació aportada, posa en relleu que és necessari complementar-la:  
- Una anàlisi d'afeccions que genera la infraestructura projectada, especialment sobre l'olfacte.  
- Les corresponents mesures d'integració paisatgística.  
- De la participació de la població.  
Per tot l'anterior, atés que la documentació presentada resulta insuficient i que el pla especial ha d'incorporar un estudi d'integració paisatgística que sobre la base de l'estudi de paisatge del pla general incloga:  
  
- La consideració de l'impacte olfactiu en la selecció d'alternatives. Caracterització de l'impacte olfactiu generat per l'alternativa seleccionada i mesures d'integració que s'han d'adoptar.  
- Valoració dels efectes sobre la població i sobre els valors assignats a les unitats de paisatge i recursos paisatgístics. Valoració de la integració paisatgística i dels impactes, especialment sobre l'olfacte (annex II.e LOTUP). Determinació de la fragilitat del paisatge (annex I b.4 per remissió de l'annex II c.3 LOTUP).  
- Pla de participació pública (art. 51 LOTUP), que haurà de justificar l'opinió de la població pel que fa a la percepció de la instal·lació i el seu grau d'acceptació.  
De tot l'anteriorment exposat, cal indicar:  
- En relació amb l'afecció per risc d'inundació:  
\* S'han d'adoptar les mesures correctores proposades per a la parcel·la i amb el compliment dels condicionants establits en la Resolució del director general d'Ordenació del Territori, Urbanisme i Paisatge, en data 5 d'abril de 2018, d'aprovació de l'estudi d'inundabilitat relatiu al projecte de construcció de les obres de la nova EDAR d'Almoradí (Alacant), la ubicació triada per a la nova EDAR pot considerar-se ambientalment acceptable; no obstant això, tal com indica la resolució, correspondrà a l'Ajuntament comprovar el correcte dimensionament i execució de les obres de drenatge per a no afectar tercers aliens a l'àmbit de l'actuació.  
- Referent a l'afecció acústica:  
\* S'ha de realitzar un estudi acústic que preveu, a més, el requerit per la Demarcació de Carreteres de l'Estat a la Comunitat Valenciana.  
  
- Referent a l'afecció odorífica, es considera:  
\* La nova estació podria causar efectes molestos atesa la proximitat als habitatges en sòl rural, al sòl residencial de Dolores i al sòl urbanitzable (sense desenvolupar) sector 5 d'ús terciari de Dolores, i al solc urbanitzable detallat terciari (sense desenvolupar) SUZT d'Almoradí.  
  
\* Han d'adoptar-se les mesures aportades per EPSAR per a instal·lacions similars en zones residencials.  
\* S'ha d'aportar un estudi d'integració paisatgística, en els termes expressats pel Servei d'Infraestructura Verda i Paisatge.  
Per tot el que s'ha considerat anteriorment, la proposta d'ubicació de la nova EDAR en la parcel·la proposada es considera compatible amb els usos preexistents, amb el compliment de les determinacions que més avant s'exposen.  
D'altra banda, atesa la vigent normativa en matèria d'avaluació d'impacte de projectes (Llei 21/2013, de 9 de desembre, d'avaluació ambiental; Llei 2/1989, de 3 de març, de la Generalitat Valenciana, d'impacte ambiental, en allò que no contradiga la llei bàsica estatal, i els annexos del Decret 162/1990, de 15 d'octubre, pel qual s'aprova el Reglament per a l'execució de la Llei 2/1989), atés que la instal·lació de la nova EDAR (inclosos els seus col·lectors) supera els 10.000 habitants equivalents, caldrà l'avaluació ambiental del projecte constructiu.  
  
B) Consideracions jurídiques.  
L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Aquesta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic mitjançant la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, estableix en l'article 22 que els instruments d'ordenació territorial i urbanística estan sotmesos a avaluació ambiental, de conformitat amb el que es preveu en la legislació d'avaluació ambiental.  
C) Proposta d'acord.  
Analitzada la proposta de pla especial de reserva de sòl dotacional per a la nova estació depuradora d'aigües residuals a Almoradí, cal considerar que aquesta actuació quedaria emmarcada en l'article 46.3 de la LOTUP per considerar que es tracta d'una modificació menor del planejament.  
Per això, segons estableix l'article 51.2.b de la LOTUP, i considerar, d'acord amb els criteris de l'annex VIII d'aquesta llei, que la proposta de Pla especial de reserva de sòl dotacional per a la nova estació depuradora d'aigües residuals a Almoradí no té incidència significativa en el model territorial del municipi d'Almoradí, no està afectat per risc d'inundació amb l'adopció de les mesures correctores proposades, no afecta espais protegits i, havent tingut en compte les consultes realitzades, es pot concloure que el procediment d'avaluació ambiental simplificada és suficient per a determinar que la proposta del Pla especial de reserva de sòl dotacional per a la nova estació depuradora d'aigües residuals a Almoradí no presentarà efectes significatius negatius sobre el medi ambient si l'EDAR disposa d'autorització d'abocament de la Confederació Hidrogràfica del Segura, sinó que suposarà una millora ambiental per aconseguir la depuració de les aigües residuals d'Almoradí de conformitat amb els requeriments de la legislació vigent en la matèria i per la millora del tractament proposat, sempre que es tinga en compte les determinacions que més endavant s'assenyalen.  
  
D'acord amb el que s'ha exposat, es resol emetre un informe ambiental i territorial estratègic favorable en el procediment simplificat d'avaluació ambiental i territorial estratègica del Pla especial de reserva de sòl dotacional per a la nova estació depuradora d'aigües residuals a Almoradí, d'acord amb els criteris de l'annex VIII de la LOTUP, per no tindre efectes significatius negatius sobre el medi ambient, i correspon continuar la tramitació de la modificació del pla d'acord amb la seua normativa sectorial, amb el compliment de les determinacions següents:  
  
1. Amb caràcter previ a l'aprovació del pla especial:  
1.1. En la normativa del pla especial s'indicarà que per a garantir que les emissions odorífiques i acústiques derivades de l'activitat no facen incompatible la instal·lació amb els usos confrontants (residencial i industrial), en fase de projecte, s'adoptaran les mesures correctores proposades i aquelles altres pertinents, incloent-hi la millora tecnològica, que es deriven dels oportuns estudis acústics i odorífics.  
De la mateixa manera, en la normativa del pla especial s'especificarà la qualitat de l'efluent després del tractament proposat, la idoneïtat del qual s'establirà en relació amb les característiques del mitjà receptor, de manera que servisca per a sol·licitar i obtindre de la Confederació Hidrogràfica del Segura l'autorització d'abocament corresponent, els condicionants i la ubicació del punt d'abocament del qual hauran d'incorporar-se al projecte constructiu de l'EDAR.  
1.2. El pla especial haurà d'incloure un estudi d'integració paisatgística redactat en els termes i amb el contingut requerit pel Servei d'Infraestructura Verda i Paisatge, d'acord amb l'informe rebut en data 22 de juny de 2018, aportar informe de l'esmentat Servei d'Infraestructura Verda i Paisatge, incorporant les determinacions que en aquest pogueren realitzar-se.  
1.3. Es redactarà un estudi acústic que serà objecte d'informe per l'òrgan competent en la matèria, i incorporarà, si escau, les determinacions del dit informe en la proposta final del pla especial.  
  
1.4. Es tindran en compte les determinacions de l'informe, rebut en data 7 de febrer de 2017, de la Demarcació de Carreteres de l'Estat a la Comunitat Valenciana i obtindre pronunciament favorable d'aquesta administració.  
1.5. S'haurà de sol·licitar un informe de la Direcció General de Cultura i Patrimoni que garantisca que no hi ha afecció al patrimoni cultural.  
Segons estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana no s'haguera procedit a l'aprovació del Pla especial de reserva de sòl dotacional per a la nova estació depuradora d'aigües residuals a Almoradí en el termini màxim de quatre anys des de la seua publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la proposta.  
  
  
ANNEX I  
Proposta de reserva de sòl dotacional nova EDAR Almoradí  
  
Parcel·la proposada  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, de conformitat amb el que es disposa en l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat als efectes d'avaluació ambiental estratègica (plans i programes).  
En vista de tot l'anterior, la Comissió d'Avaluació Ambiental acorda emetre un informe ambiental i territorial estratègic favorable en el procediment simplificat d'avaluació ambiental i territorial estratègica del Pla especial de reserva de sòl dotacional per a la nova estació depuradora d'aigües residuals a Almoradí, per considerar que no té efectes significatius en el medi ambient, amb el compliment de les determinacions que s'inclouen en l'informe esmentat.  
Notificar als interessats que contra aquesta resolució, per no ser un acte definitiu en l via administrativa, no és possible cap recurs; la qual cosa no és inconvenient perquè puguen utilitzar-se els mitjans de defensa que en el seu dret consideren pertinents.  
Cosa que li notifique perquè en prenga coneixement i tinga els efectes oportuns.  
Cosa que se certifica amb anterioritat a l'aprovació de l'acta corresponent i a reserva dels termes precisos que se'n deriven, d'acord amb el que autoritza l'article 18.2 de la Llei 40/2015, d'1 d'octubre, de règim jurídic del sector públic.  
  
València, 3 de juliol de 2018.- El secretari de la Comissió d'Avaluació Ambiental: José del Valle Arocas.»  
  
  
«Informe ambiental i territorial estratègic  
Tràmit: avaluació ambiental del Pla especial de dotació d'infraestructura per a EDAR en la urbanització Castalla Internacional.  
Promotor: Ajuntament.  
Autoritat substantiva: Comissió Territorial d'Urbanisme.  
Localització: Castalla (Alacant).  
Expedient: 104/5216-NFL.  
  
La Comissió d'Avaluació Ambiental, en sessió celebrada el 28 de juny de 2018, va adoptar l'acord següent:  
Vista la proposta d'acord complementari a l'informe ambiental i territorial estratègic emés per la Comissió d'Avaluació Ambiental el 30 d'abril de 2015, relatiu al Pla especial de dotació d'infraestructura per a EDAR en la urbanització Castalla Internacional de Castalla, en els termes següents:  
  
A) Documentació aportada.  
En data 28 de març de 2018, es rep de la Direcció Territorial d'Alacant una còpia de la sol·licitud de l'Ajuntament de Castalla que requereix de l'òrgan ambiental un nou pronunciament en relació a les modificacions que es pretenen introduir en el Pla especial de dotació d'infraestructura per a EDAR en la urbanització Castalla Internacional.  
La documentació complementària, en format paper, remesa per la Direcció Territorial d'Alacant queda constituïda per:  
- Còpia de la sol·licitud d'Ajuntament de Castalla de data 6 març 2018.  
- Còpia de l'esborrany del Pla especial de dotació d'infraestructura per a EDAR en la urbanització Castalla Internacional (de data febrer 2018).  
En la sol·licitud s'indica l'adreça de correu electrònic (http://www.castalla.org/servicios/urbanismo/modificaciones-del-planeamiento-urbanistico/) on pot consultar-se la documentació remesa.  
  
B) Planejament vigent.  
El planejament municipal vigent és el Pla general de Castalla, aprovat definitivament el 24 d'octubre de 2002 per la Comissió Territorial d'Urbanisme.  
Aquest pla general delimita l'àmbit de la modificació com a sòl no urbanitzable d'especial protecció agrícola.  
 B.1. Antecedents del procediment d'avaluació ambiental.  
En data 3 de desembre de 2014 es va iniciar la tramitació ambiental estratègica del Pla especial de dotació d'infraestructura per a EDAR en la urbanització Castalla Internacional.  
El objecte del pla especial és modificar la classificació actual (SNU protecció agrícola) d'una part de la parcel·la 21 polígon 12 (el Forcall) a sòl dotacional d'infraestructures, de tal manera que puga instal·lar-se en aquesta parcel·la la nova EDAR de la urbanització Castalla Internacional.  
Resultat de la tramitació ambiental del pla especial es va emetre, en data 30 d'abril de 2015, un informe ambiental i territorial estratègic favorable, per no tindre efectes significatius sobre el medi ambient, amb el compliment de la determinació següent:  
- Haurà d'elaborar-se un estudi d'integració paisatgística juntament amb el projecte de l'EDAR que haurà de comptar amb l'informe favorable del Servei d'Infraestructura Verda i Paisatge de la Subdirecció General d'Ordenació, Planificació i Actuacions Territorials Estratègiques.  
  
C) Modificació del Pla especial dotacional EDAR en la urbanització Castalla Internacional: objecte i justificació.  
Tal com es recull en la documentació aportada, durant el període d'informació pública del pla especial es va rebre l'al·legació presentada per Sr. Fernando Fenoll Marcos, en representació de la mercantil PROFEMAR, SA, que l'Ajuntament de Castalla estima parcialment i motiva la redacció de la modificació del pla especial.  
L'objecte de la modificació és incorporar en el pla especial el següent:  
- Estudi de viabilitat econòmica i memòria econòmica, de conformitat amb l'article 43.2.4t de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana (LOTUP).  
- Ampliar l'àmbit territorial del pla especial amb la carretera d'accés asfaltada fins a la parcel·la barrada on se situarà l'EDAR i amb una zona prevista per a l'eixida de la conducció fins al camí de connexió cap al punt d'abocament, en paral·lel al límit nord-oest, d'amplària 10 m.  
  
Es justifiquen les modificacions en la proposta de pla especial atesos els raonaments següents:  
\* Atendre els requeriments de l'article 43 de la LOTUP en relació amb la documentació que ha d'incloure un pla especial. Es fa necessari completar la documentació inicial amb l'estudi de viabilitat econòmica i la memòria de sostenibilitat econòmica.  
\* Tal com s'indica en l'annex «Modificació punt d'abocament», al juny de 2016 la Confederació Hidrogràfica del Xúquer, juntament amb l'Ajuntament de Castalla, estudien i modifiquen el punt d'abocament de la nova EDAR previst en el projecte inicial (bassa de reg privada i en desús) per a poder realitzar un abocament directe a una rambla o llit de riu. En la proposta es preveu el nou punt d'abocament, situat en el riu Verd; per a això, cal realitzar una conducció que pel límit nord-oest de la parcel·la buscarà el camí de l'Horta Vella i, una vegada en el camí, continua el seu traçat en direcció est, fins a arribar al llit del riu Verd.  
  
Per aquest motiu, l'Ajuntament, per a una major seguretat jurídica que garantisca la disponibilitat de tots els terrenys necessaris per a l'adequada dotació, estima procedent afectar la present modificació, a més de la zona pavimentada i barrada on se situarà pròpiament l'estació depuradora, la carretera d'accés asfaltada a aquesta zona i una zona prevista per a l'eixida de les canalitzacions, en paral·lel al límit nord-oest, d'amplària 10 m.  
  
D) Característiques de la modificació Pla especial dotacional EDAR en la urbanització Castalla Internacional.  
 D.1. Àmbit de l'actuació.  
L'àmbit territorial de la modificació del pla especial queda constituït per tres zones:  
1) Zona pavimentada i barrada on se situarà l'estació depuradora (àmbit inicial del pla especial) amb una superfície de 5.523,39 m².  
  
2) Zona de la carretera d'accés asfaltada fins a la parcel·la.  
3) Zona prevista per a l'eixida de la conducció cap al punt d'abocament, en paral·lel al límit nord-oest, d'amplària 10 m.  
La superfície total del nou àmbit del pla especial és de 8.291,36 m², que suposa un increment de 2.767,97 m² respecte de la superfície inicial del pla especial (avaluat amb IATE de data 30.04.2015).  
  
 D.2. Classificació del sòl.  
L'àmbit de la modificació del Pla especial per a l'EDAR en la urbanització Castalla Internacional està classificat actualment com a sòl no urbanitzable d'especial protecció agrícola.  
Amb l'aprovació del pla especial, l'àmbit afectat per la instal·lació de la nova EDAR en la urbanització Castalla Internacional passarà a classificar-se com a sòl dotacional amb ús d'infraestructura i serveis urbà (rp-ID) de la xarxa primària d'ordenació estructural.  
 D.3. Característiques de la instal·lació.  
Tal com recull la proposta de modificació del pla especial, es compta amb un projecte redactat per la Diputació d'Alacant, amb capacitat de tractament estimada a mitjà termini (750 habitants), i hi ha la possibilitat de tractament, d'acord amb l'increment de població que experimente la zona residencial. La parcel·la proposada permetria aquesta ampliació.  
  
E) Consultes  
Per part de la Subdirecció General d'Avaluació Ambiental de la Conselleria d'Agricultura, Medi Ambient, Canvi Climàtic i Desenvolupament Rural, d'acord amb l'article 51.1 de la LOTUP, la documentació aportada s'ha sotmés a consulta a les administracions públiques afectades següents.  
  
Administració pública consultada Consulta Informe  
CONSELLERIA D'HABITATGE - SDG ORDENACIÓ TERRITORI I PAISATGE - Servei d'Infraestructura Verda i Paisatge (PAISATGE) 27.04.2018 28.06.2018  
  
  
F) Identificació i valoració de possibles efectes sobre el medi ambient.  
Atés l'objecte de la modificació proposada, cal realitzar les consideracions següents:  
- L'afecció ambiental se cenyeix a l'increment de superfície afectada per l'àmbit del pla especial, en incorporar el camí asfaltat d'entrada a la parcel·la, ja existent, i la zona agrícola (franja de 10 m) per a permetre l'eixida de la conducció d'abocament fins al camí de l'Horta Vella.  
  
- La superfície total de l'àmbit és de 8.291,36 m², la qual cosa suposa un increment de 2.767,97 m² respecte de la parcel·la inicial prevista per a l'EDAR (5.523,39 m²), dels quals uns 1.000 m² correspon al camí d'accés asfaltat ja existent.  
- Les característiques actuals de les superfícies de nova incorporació de l'àmbit de la modificació poden sintetitzar-se de la manera següent:  
\* Zona d'ampliació núm. 1: zona de camí asfaltat que dóna accés a la parcel·la. Es tracta d'una camí existent, per la qual cosa l'afecció pel fet de ser incorporat al Pla especial de l'EDAR de la urbanització Castalla Internacional no és, des del punt de vista d'efectes ambientals, rellevant.  
\* Zona d'ampliació núm. 2: franja de terreny d'uns 10 m d'amplària, al nord-oest de la parcel·la de l'EDAR. Es tracta d'un sòl destinat a cultius agrícoles que separa dues parcel·les rústiques. Aquesta zona servirà per a la instal·lació de la conducció d'eixida que busca el camí de l'Horta Vella cap al punt d'abocament (en el riu Verd) per la qual cosa una vegada executada la conducció hauran de restituir-se els dits terrenys a un estat similar al de l'actuació.  
El Servei d'Infraestructura Verda i Paisatge, en l'informe rebut en data 28 de juny de 2018, considera que les noves reserves proposades no incrementaran la incidència en el paisatge de les actuacions inicialment previstes, sempre que el tractament de les superfícies afectades garantisca la seua adequació al medi rural en el qual es plantegen, i s'hauran d'evitar l'asfaltat o formigonada de la franja de terreny per on es preveu l'eixida de les canalitzacions.  
A més, el Servei d'Infraestructura Verda i Paisatge recorda en el seu informe les mesures d'integració paisatgística que ha d'incorporar el pla especial i que han de dur-se a terme, tal com ja va informar, a sol·licitud del mateix Ajuntament de Castalla, en data 16 de febrer de 2017, i afig a aquestes mesures la indicada quant al tractament de la franja de terreny d'eixida de les canalitzacions.  
Tenint en compte tot l'anterior, ateses les característiques i la magnitud superficial de la modificació del pla especial, s'estima que l'avaluació dels efectes sobre el medi ambient realitzada en el procediment ambiental del Pla especial de dotació d'infraestructura per a EDAR en la urbanització Castalla Internacional, posats de manifest en l'informe ambiental i territorial estratègic, emés en data 30 d'abril de 2015, continua sent vàlida, i es considera que no varien els efectes ambientals ja avaluats derivats de la incorporació de les noves superfícies.  
  
Cal indicar que la modificació del punt d'abocament de les aigües tractades per l'EDAR, ateses les característiques d'aquesta instal·lació (per a servei de 750 habitants) i la longitud de la conducció fins al riu Verd, no constitueix un dels supòsits que requerisca de submissió a avaluació d'impacte ambiental del projecte.  
No obstant això anterior i de conformitat amb l'indicat en l'informe ambiental i territorial estratègic del Pla especial de dotació d'infraestructura per a EDAR en la urbanització Castalla Internacional, emés en data 30 d'abril de 2015, prèviament a l'aprovació del projecte constructiu que desenvolupe aquesta EDAR haurà de disposar-se de l'autorització d'abocament per part de l'òrgan competent (Confederació Hidrogràfica del Xúquer), en la qual s'indicarà la qualitat requerida per a l'efluent.  
  
G) Consideracions jurídiques.  
L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Aquesta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic mitjançant la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació Urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que es preveu en la legislació d'avaluació ambiental.  
  
H) Proposta d'acord complementari a l'informe ambiental i territorial estratègic emés per la Comissió d'Avaluació Ambiental el 30 d'abril de 2015.  
Analitzada la proposada de modificació del Pla especial de dotació d'infraestructura per a l'EDAR en la urbanització Castalla Internacional, segons estableix l'article 51.2.b de la LOTUP i tenint en compte els criteris de l'annex VIII d'aquesta llei, es considera que la modificació del Pla especial de dotació d'infraestructura per a EDAR en la urbanització Castalla Internacional no presenta cap afecció ambiental significativa nova respecte de les avaluades en l'informe ambiental i territorial emés per la Comissió d'Avaluació Ambiental de data 30 d'abril de 2015, per la qual cosa s'emet el present informe ambiental i territorial estratègic complementari, i ha d'incorporar el Pla especial de dotació d'infraestructura per a EDAR en la urbanització Castalla internacional la mesura d'integració paisatgística indicada en l'informe del Servei d'Infraestructura Verda i Paisatge quant al tractament superficial de la franja de terreny per on es preveu l'eixida de les canalitzacions de l'EDAR.  
Segons estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana no s'haguera procedit a l'aprovació del Pla especial de dotació d'infraestructura per a EDAR en la urbanització Castalla Internacional en el termini màxim de quatre anys des de la seua publicació. En tal cas, el promotor haurà d'iniciar novament el procediment d'avaluació ambiental i territorial estratègica simplificada de la proposta.  
  
  
  
ANNEX  
Àmbit territorial de la modificació del Pla especial de dotació   
d'infraestructura per a EDAR en la urbanització Castalla Internacional  
Òrgan competent   
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, de conformitat amb el que es disposa en l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat als efectes d'avaluació ambiental estratègica (plans i programes).  
Vist tot l'anterior, la Comissió d'Avaluació Ambiental, acorda emetre l'informe ambiental i territorial complementari favorable en el procediment simplificat d'avaluació ambiental i territorial estratègica de la modificació del Pla especial de dotació d'infraestructura per a EDAR en la urbanització Castalla Internacional, per considerar que no presenta cap afecció ambiental significativa nova respecte de les avaluades en l'informe ambiental i territorial emés per la Comissió d'Avaluació Ambiental de data 30 d'abril de 2015, amb el compliment de les determinacions que s'inclouen en l'informe esmentat.  
  
Notificar als interessats que contra la present resolució, per no ser un acte definitiu en la via administrativa, no és possible cap recurs; la qual cosa no és inconvenient perquè puguen utilitzar-se els mitjans de defensa que en el seu dret consideren pertinents.  
Cosa que li notifique perquè en prenga coneixement i tinga els efectes oportuns.  
Cosa que se certifica amb anterioritat a l'aprovació de l'acta corresponent i a reserva dels termes precisos que se'n deriven, d'acord amb el que autoritza l'article 18.2 de la Llei 40/2015, d'1 d'octubre, de règim jurídic del sector públic.  
  
València, 3 de juliol de 2018.- El secretari de la Comissió d'Avaluació Ambiental: José del Valle Arocas.»  
  
València, 13 de juliol de 2018.- El director general de Medi Natural i d'Avaluació Ambiental: Antoni Marzo i Pastor.